钦定古今图书集成/明伦汇编/氏族典/第306卷 > 《廖用贤尚友录》 > 康承训
## 钦定古今图书集成/明伦汇编/氏族典/第306卷 > 《廖用贤尚友录》 > 康承训

按《唐书康日知传》：“日知子志睦，志睦子承训，字敬辞，
推门功进累左神武军将军。宣宗擢为天德军防御
使，封会稽县男，擢义武节度，加检校尚书右仆射。承
训移疾，授右武卫大将军，分司东都。咸通中，南诏盗
边武宁兵七百，戍桂州，六岁不得代。列校许佶、赵可
立因众怒，杀都将，诣监军使丐粮铠北还，不许，即擅”
斧库，劫战械，推粮料判官庞勋为长，勒众上道。懿宗
乃拜承训检校尚书右仆射、义成军节度使、徐泗行
营都招讨使讨之。及承训攻拔徐州，勋气丧无顾赖，
众尚二万，自石山而西，所在焚掠。承训悉兵八万逐
北，沙陀将朱邪赤衷急追至宋州，勋焚南城，为刺史
郑处冲所破，将南趋亳，承训兵循涣而东，贼走蕲县，
官兵断桥，不及济，承训乃纵击之，斩首万级，馀皆溺
死。越三日，得勋尸，斩其子于京师。诏擢承训检校左
仆射、同中书门下平章事，徙节度河东。于是宰相路
岩、韦保衡劾承训“讨贼逗挠，贪掳获，不时上功”，贬蜀
王傅，分司东都，再贬恩州司马。僖宗立，授左千牛卫
大将军，卒。子传业，终鄜坊节度使。